發湘潭驛寄府公
作者：劉克莊
朝代：宋

paragraphs: 走本山中人，感激趨燕臺。
謬辱弓旌招，愧乏謀議陪。
先生如春風，盎然噓陳荄。
曉入開玉帳，夕話扃鈴齋。
下榻驚一府，撰杖窮千崖。
豈曰君畜伋，實惟子視回。
歲晚謀北轅，凄其難爲懷。
欲言先菀結，既决猶徘徊。
是日戒行李，送者皆鄒枚。
兵厨遺珍餉，祖席羅寶釵。
下令許卜夜，寧畏街鼓催。
詰旦枉牙纛，山亭陳金罍。
都人如堵牆，謂我何榮哉。
未聞從事去，親致元戎來。
繾綣談至夜，霜月照露苔。
長跪抱馬足，離緒焉能裁。
麗譙落天杪，悵望空倚桅。
昔人死知己，骨朽名不埋。
公有管樂姿，愚非溫石才。
他時倘後凋，安敢忘栽培。